Tiikeri
Vuonna 2012 WWF arvioi vapaudessa elävien tiikereiden määräksi noin 3 200 yksilöä, mikä oli vähemmän kuin koskaan ennen. Vuonna 2008 Sumatralla tiikereitä oli enää noin 400 ja Intiassa noin 1 400. Laji on erittäin uhanalainen ja vaatii tiukkoja suojelutoimenpiteitä säilyäkseen hengissä. Salametsästys ja elinalueiden katoaminen ovat vakava uhka tiikereille eivätkä suojelualueetkaan pysty aina takaamaan alueellaan eläville tiikereille turvallisuutta.
Malakantiikeri
Malakantiikeri ("Panthera tigris jacksoni") on viimeisin löydetty tiikerin alalaji. Se elää pienellä alueella Malesiassa ja Thaimaassa Malakan niemimaan kärjessä. Malakantiikeriä pidettiin pitkään samana alalajina indokiinantiikerin kanssa, mutta tehtyjen tutkimusten jälkeen se erotettiin omaksi alalajikseen vuonna 2004. Malakantiikeri on saanut tieteellisen nimensä Kansainvälisen luonnonsuojeluliiton Cat Specialist Groupin entisen puheenjohtajan Peter Jacksonin mukaan tunnustuksena tämän yli 40 vuoden työstä tiikerien suojelemiseksi. Malakantiikeri muistuttaa suuresti indokiinantiikeriä, mutta on sitä pienempi. Aikuinen uros painaa noin 120 kg, naaras noin 100 kg.